Árásir Ísraelshers á Gazasvæðið hafa kostað hátt í fimmtíu Palestínumenn lífið. Á fjórða hundrað eru særðir. Egypskar sendinefndir eru væntanlegar til Gaza og Ísraels í dag til að reyna að stilla til friðar.
Tugir Palestínumanna eru fallnir í loftárásum Ísraelshers og hundruð eru særðir. Fulltrúar erlendra þjóða reyna að draga úr spennunni fyrir botni Miðjarðarhafs, en án árangurs til þessa.
Heilbrigðisráðuneytið í Gazaborg greindi frá því í dag að 48 hefðu fallið í loftárásum Ísraelshers síðustu dægrin, þar á meðal fjórtán börn. Þrjú hundruð og fjórir eru særðir. Sex eru fallnir í Ísrael, aðallega í eldflaugaárásum, og tugir særðir. Palestínumenn hafa skotið 850 eldflaugum á Ísrael og loftárásir á Gaza skipta orðið hundruðum.
Að sögn ísraelskra og arabískra fjölmiðla eru friðarsendinefndir frá Egyptalandi væntanlegar til Gaza og Ísraels í dag til að reyna að stilla til friðar. Þá er Biden Bandaríkjaforseti sagður áforma að senda Hadi Ammar aðstoðarutanríkisráðherra til Miðausturlanda í sama tilgangi. Ísraelska dagblaðið Ha'aretz hefur heimildir fyrir því að viðræður milli stríðandi fylkinga hafi verið hafnar, en upp úr þeim slitnað þegar Ísraelsher réð þrjá leiðtoga Islamic Jihad, samtaka herskárra íslamista, af dögum í Gazaborg í gær.
Yair Lapid, leiðtogi miðjuflokksins Yesh Atid, sem fékk umboð til myndunar nýrrar ríkisstjórnar í Ísrael fyrir viku hefur frestað viðræðum við leiðtoga annarra flokka vegna ófremdarástandsins fyrir botni Miðjarðarhafs. Einn þeirra, Naftaly Bennett, skoraði í dag á Benjamín Netanyahu forsætisráðherra að halda áfram árásum á Gaza þar til Hamasmenn hefðu verið brotnir á bak aftur. Gilti þá einu þótt þessi skoðun hans kostaði hann þátttöku í næstu ríkisstjórn landsins.
Árásir Ísraelshers á Gazasvæðið hafa kostað hátt í fimmtíu Palestínumenn lífið. Sex eru fallnir í Ísrael í árásum Palestínumanna. Egypskar sendinefndir eru væntanlegar til Gaza og Ísraels í dag til að reyna að stilla til friðar. 